AO CONSELLO ECONÓMICO E SOCIAL DE GALICIA
Ramón Barreiro Carnota e Ana Eiras Regueira, representantes no Consello Económico e Social de Galicia polo SINDICATO LABREGO GALEGO – COMISIÓNS LABREGAS, comparecen e en relación cos Programas Operativos FSE e FEDER de Galicia 2022-2027 , pasan a formular, dentro do prazo conferido, as seguintes
CONSIDERACIÓNS 
INTRODUCIÓN
O Fondo Social Europeo Plus (FSE+) ten a finalidade de axudar ao Estados membros fronte á crise provocada pola pandemia de COVID-19, lograr elevados niveis de emprego e unha protección social xusta. Desenvolver unha man de obra cualificada e resiliente, preparada para a transición a unha economía ecolóxica e dixital. O FSE+ é o principal instrumento da Unión adicado a investir nas persoas e nel fusiónanse tres instrumentos: Fondo social europeo (FSE), a Iniciativa de Emprego Xuvenil (IEX) E O Fondo de Axuda Europea para as persoas máis desfavorecidas (FEAD).
E, cos obxectivos de lograr os principios do Pilar Europeo de Dereitos Sociais de cara conquerir unha Europa social forte, xusta, inclusiva e chea de oportunidades.
CONSIDERACIÓNS XERAIS
Neste borrador do Programa Operativo FSE+Galicia 2021-2027 temos a estratexia: resumo dos principais retos e xustificación dos obxectivos políticos e dos obxectivos específicos, así como as prioridades nos mesmos. E, dentro dos obxectivos específicos van definidos cada unha das intervencións dos fondos: tipos de accións, grupo(s) destinatario(s), accións dirixidas a protexer a igualdade, a inclusión e a non discriminación, indicación dos territorios específicos destinatarios, incluído o usos de instrumentos territoriais, accións interrexionais, transfronteirizas e transnacionais e o uso de instrumentos financeiros.
Ninguén dubida que os obxectivos políticos nos que se centra – emprego, educación e inclusión social, loita contra a pobreza e a exclusión social – son de enorme importancia.
Coincídese en que a actual situación de crise social e económica fai que esteamos sufrindo unha pobreza máis extensa, máis intensa, e máis crónica. Estase producindo unha perigosa polarización de clases na sociedade. A diferencia entre clases ricas e pobres é moito maior e tamén se incrementa a exclusión social. A isto débese engadir unha alta taxa de desemprego e, unha de cada dúas persoas é parada de longa duración A maiores, actualmente o feito de ter traballo tampouco asegura saír desta situación, pois nos últimos anos estendeuse a precarización en moitos ámbitos laborais. 
A exclusión social é un fenómeno complexo que se refire á dificultade dos individuos para acceder ós bens e servizos esenciais para garantir unha calidade de vida digna e un desenvolvemento persoal e social satisfactorio. 
Consideramos importantes todas as accións e que non terían que estar limitadas no tempo aos períodos de fondos europeos. É vital que estes programas teñan unha seguridade na súa continuidade para poder enfrontar as problemáticas coa tranquilidade que dá a permanencia, pois trátase de políticas necesarias que van máis aló de períodos concretos.
Deberíase facer moito máis énfase nos programas de prevención, detección e a atención en primeira instancia para que dende o primeiro momento poidan acceder ós servizos e non se agrave a situación. Esto significa tecer unha rede de atención equilibrada e eficiente. E, que sexa prioritariamente, un servizo público estable.
Bótase en falta unha análise dos resultados esperados, os efectos previstos e unha avaliación de impacto. Unha avaliación ben desenrolada é unha oportunidade de aprendizaxe orientada á superación e á mellora continua.
Por outra banda, a elaboración dos plans plurianuais debería estar feita, ou cando menos proposta, con anterioridade á súa entrada en vigor, pois na situación actual, non se porán en marcha as novas medidas ata un ano despois do inicio do propio programa, o que acontece neste plan, pero tamén en outros de ámbitos semellantes, de maneira que se fai necesario un cambio na forma de elaboración e posta en marcha destes plans por parte da administración da Xunta de Galicia. 
Tendo en conta a dimensión do ámbito rural galego, pensamos que é importante facer fincapé no equilibrio das medidas que se poñan en marcha, para que non se produzan discriminacións por razóns do lugar de residencia das persoas destinatarias destas medidas.
Por último, non podemos deixar de facer fincapé na importancia dos principios horizontais e de complementariedade. A inclusión, a promoción dos dereitos das mulleres, a igualdade e a equidade na educación, no laboral e no político. Contar cunha maior participación feminina nos diversos espazos do ámbito público é esencial nunha sociedade máis igualitaria e é un factor clave para o fortalecemento do tecido social.
Compostela, 6 de Maio de 2022
